b"\n_START_ARTICLE_\nOrdre (borsa)\n_START_PARAGRAPH_\nUna ordre \xc3\xa9s, en un mercat de valors, la instrucci\xc3\xb3 que d\xc3\xb3na un client al seu broker perqu\xc3\xa8 compri o vengui un actiu financer al mercat. Aquestes instruccions poden ser simples o complicades, existint els seg\xc3\xbcents est\xc3\xa0ndards:\n_START_SECTION_\nA preu de mercat\n_START_PARAGRAPH_\nOrdre a preu de mercat o ordre de mercat (en angl\xc3\xa8s: market order) \xc3\xa9s una ordre simple de compra o venda que ha d'\xc3\xa9sser executada immediatament al preu que hi hagi al mercat. Les ordres a preu de mercat tenen com a prioritat que aquesta sigui executada en tota la seva quantitat, deixant en lloc secundari el preu d'execuci\xc3\xb3. En mercats que presenten una alta volatilitat, el preu d'execuci\xc3\xb3 d'una ordre de mercat pot variar respecte al darrer preu cotitzat. En actius amb poc volum de negociaci\xc3\xb3 una ordre de mercat pot realitzar-se a diferents grups de preus._NEWLINE_Per exemple, un inversor vol comprar 10.000 accions de Telef\xc3\xb3nica i tramet una ordre a preu de mercat. Al llibre d'ordres hi ha en oferta 5.000 accions a 16\xe2\x82\xac, 2.500 a 16.10\xe2\x82\xac, 1.000\xe2\x82\xac a 16.25, i 5.000 a 16.50\xe2\x82\xac. Com que l'inversor ha tram\xc3\xa8s una ordre de mercat, el broker anir\xc3\xa0 escombrant tot el llibre d'ordres comen\xc3\xa7ant des del preu m\xc3\xa9s baix i successius fins a acomplir la quantitat de 10.000 accions, sigui quin sigui el preu final. D'aquesta manera l'inversor haur\xc3\xa0 comprat les primeres 5.000 accions a 16\xe2\x82\xac, les seg\xc3\xbcents 2.500 a 16.10\xe2\x82\xac, les seg\xc3\xbcents 1.000\xe2\x82\xac a 16.25, i les 1.500 accions que li falten per arribar a 10.000 accions a 16.50\xe2\x82\xac. En conclusi\xc3\xb3, ha comprat 10.000 accions a un preu mitj\xc3\xa0 de 16.125\xe2\x82\xac/acci\xc3\xb3 malgrat que el darrer preu cotitzar era 16\xe2\x82\xac, desemborsant un total de 161.125\xe2\x82\xac. Per contra, un inversor normal que opera amb capitals redu\xc3\xafts normalment no se li presentar\xc3\xa0 aquest problema perqu\xc3\xa8 l'import no arribar\xc3\xa0 a escombrar el llibre d'ordres.\n_START_SECTION_\nA preu limitat\n_START_PARAGRAPH_\nOrdre a preu limitat o ordre limitada (en angl\xc3\xa8s: limited order) \xc3\xa9s una ordre simple de compra o venda que ha d'\xc3\xa9sser executada a un preu m\xc3\xa0xim fix o millor. Les ordres a preu limitat tenen com a prioritat que aquesta sigui executada a un preu d'execuci\xc3\xb3, deixant en lloc secundari la quantitat executada. En mercats amb poc volum pot donar-se el cas que l'ordre no s'executi en la seva totalitat._NEWLINE_Per exemple, un inversor vol comprar accions de Telef\xc3\xb3nica com a m\xc3\xa0xim a 16\xe2\x82\xac/acci\xc3\xb3, i tramet una ordre a preu limitat per 10.000 accions. Si l'acci\xc3\xb3 est\xc3\xa0 cotitzant en aquells moments a 16,10\xe2\x82\xac l'ordre queda en espera al llibre d'ordres fins que el preu no baixi a 16\xe2\x82\xac, el l\xc3\xadmit m\xc3\xa0xim de preu de compra fixat per l'inversor. Hores despr\xc3\xa9s el preu baixa durant uns instant a 16\xe2\x82\xac/acci\xc3\xb3, per\xc3\xb2 tan sols hi ha disponible al llibre d'ordres 5.000 accions a 16\xe2\x82\xac, essent les seg\xc3\xbcents 2.500 a 16.10\xe2\x82\xac, 1.000\xe2\x82\xac a 16.25, i 5.000 a 16.50\xe2\x82\xac. D'aquesta manera malgrat que l'inversor volia comprar 10.000 accions, nom\xc3\xa9s comprar\xc3\xa0 5.000 accions primeres perqu\xc3\xa8 havia fixat un preu m\xc3\xa0xim de 16\xe2\x82\xac/acci\xc3\xb3, essent la resta d'accions disponibles m\xc3\xa9s cares. En finalitzar al dia nom\xc3\xa9s haur\xc3\xa0 aconseguit 5.000 accions de les 10.000 que pretenia comprar, per\xc3\xb2 aix\xc3\xb2 s\xc3\xad, als 16\xe2\x82\xac cadascuna._NEWLINE_\xc3\x89s possible fixar un rang temporal de vig\xc3\xa8ncia de les ordres limitades, de manera que aquestes tinguin validesa per tan sols un dia, o durant un per\xc3\xadode, o fins que sigui completada totalment. Seguint l'exemple anterior, l'inversor pot fixar que l'ordre limitada tingui una vig\xc3\xa8ncia d'una setmana, de manera que l'endem\xc3\xa0 l'acci\xc3\xb3 pot tornar a baixar a 16\xe2\x82\xac o incl\xc3\xbas per sota, i acabar de comprar les 5.000 accions que tenia pendents al preu l\xc3\xadmit desitjat, 16\xe2\x82\xac, o menys si el preu continua baixant. En cap cas per\xc3\xb2 es procedir\xc3\xa0 a la compra per sobre del m\xc3\xa0xim limitat._NEWLINE_Per a un inversor normal les ordre limitades prenen sentit quan aquest no pot estar present durant els horaris de negociaci\xc3\xb3, de manera que no pot seguir en temps real les cotitzacions i llan\xc3\xa7a l'ordre en quant li \xc3\xa9s possible, quedant aquesta enregistrada a llibre d'ordres a l'espera que el preu arribi al l\xc3\xadmit que ha fixat. Per a un gran inversor que negocia amb grans volums l'ordre limitada li garanteix que no s'excedir\xc3\xa0 el preu que desitja; aix\xc3\xad mateix en els mercats after-hours, mercats amb molt poc volum, fet que implica una alta volatilitat en els preus cotitzats, s'utilitzen les ordres limitades a fi d'assegurar-se un preu m\xc3\xa0xim."